KIRJALLINEN KYSYMYS E-2780/01 esittäjä(t): Armando Cossutta (GUE/NGL) komissiolle. Euroopan laajuisia televerkkoja koskeva ehdotuspyyntö.



Virallinen lehti nro 134 E , 06/06/2002 s. 0101 - 0102



KIRJALLINEN KYSYMYS E-2780/01 esittäjä(t): Armando Cossutta (GUE/NGL) komissiolle (9. lokakuuta 2001) Aihe: Euroopan laajuisia televerkkoja koskeva ehdotuspyyntö Heinäkuun 28. päivänä 2001 julkaistiin ehdotuspyyntö(1), joka koski Euroopan laajuisten televerkkojen rakennushankkeiden esittelyä. Ilmoituksen mukaan hankkeiden viimeinen mahdollinen esittelypäivä on 7. syyskuuta 2001. 1. Katsooko komissio, että ilmoituksen julkaisupäivän ja viimeisen mahdollisen esittelypäivän väliin jäävä aika (yhteensä 41 päivää) on poikkeuksellisen lyhyt, kun otetaan huomioon useiden mahdollisesti osallistuvien yritysten loma-aika elokuussa? 2. Miten mahdollisille osallistujille on tiedotettu asiasta? 3. Kuinka moni niistä, jotka ovat vastanneet ilmoitukseen, osallistuu, neuvottelee tai on jo osallistunut muihin TEN-Telecom-ohjelman hankkeisiin? (1) EYVL C 211,4 28.7.2001. Erkki Liikasen komission puolesta antama vastaus (12. joulukuuta 2001) Euroopan yhteisöjen virallisessa lehdessä esitetyn ehdotuspyynnön julkaisupäivän ja hakuajan päättymispäivän välinen aika oli tavallista lyhyempi, ja komissio tiedottikin mahdollisille ehdotusten tekijöille tulevasta ehdotuspyynnöstä auttaakseen heitä valmisteluissa ennen kesäkautta. Virallisessa lehdessä julkaisemisen lisäksi Euroopan laajuinen TEN-Telecom-ohjelma pitää yllä verkkosivustoa, jossa oli ilmoitus ehdotuspyynnöstä ja etukäteistietoja toukokuusta 2001 lähtien. Kaikkia sivustossa kävijöitä pyydetään rekisteröitymään ja heille lähetetään sitten sähköpostilla ilmoituksia tapahtumista, kuten ehdotuspyynnöstä 2001/1. Lisäksi tietoa jaetaan kansallisilla tiedotuspäivillä, joita järjestetään jäsenvaltioissa komission henkilökunnan avustuksella. Nämä menettelyt otettiin käyttöön ennen ehdotuspyynnön julkaisemista ja vastaanottajille annettiin ohjeeksi, että tiedot olivat luonteeltaan alustavia ja ne julkaistaisiin virallisessa lehdessä. Komissio järjesti ehdotuspyyntöä koskevan tiedotuspäivän 9. kesäkuuta 2001, mistä ilmoitettiin TEN-Telecom-ohjelman verkkosivuston ja postituslistojen kautta. Neljätoista viikkoa ennen ehdotuspyynnön määräaikaa, 29. toukokuuta 2001, lähetettiin 3 959 kutsua. Komission tiedotuspäiville ilmoittautui 430 henkilöä, ja kansallisille tiedotuspäiville osallistui lisäksi 404 henkilöä. Ehdotusten jättöaika oli päätettävä syyskuun alussa 2001, jotta ne voitiin arvioida asianmukaisesti sekä valita rahoitettavat ehdotukset ja tehdä niistä sopimukset ennen varainhoitovuoden 2001 loppua. Komissio katsoo, että ehdotuspyynnön lyhennetty hakuaika ei kohtuuttomasti aiheuttanut haittaa vakiintuneille yhteenliittymille. Ehdotuksen tekijät, jotka eivät olleet siihen mennessä riittävän valmiita, saavat mahdollisuuden jättää vastauksensa 2001/2-ehdotuspyyntöön, jonka hakuaika on noin kolmen kuukauden pituinen. On syytä huomata, että saatujen ehdotusten arvioinnissa neljä ehdotusta sai arvosanan A, kun 2000/2-ehdotuspyyntöön vastanneista vain kaksi sai arvioinnista tämän arvosanan. Tämä näyttäisi vahvistavan sen, että lyhyt hakuaika ei estä korkeatasoisten ehdotusten esittämistä. Ehdotuspyyntöön saatiin 44 vastausta. Viiden ehdotuksen koordinaattorit olivat olleet aiemmin TEN-Telecom-hankkeiden tai nyt neuvottelun kohteina olevien hankkeiden koordinaattoreina.